Document ID: 32006D0296

KOMISIJAS LĒMUMS
(2006. gada 18. aprīlis),
ar ko groza I pielikumu Padomes Lēmumā 79/542/EEK attiecībā uz liellopu ievedumiem no Čīles
(izziņots ar dokumenta numuru K(2006) 1552)
(Dokuments attiecas uz EEZ)
(2006/296/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2004. gada 26. aprīļa Direktīvu 2004/68/EK, ar ko nosaka dzīvnieku veselības noteikumus par dažu nagaiņu sugu dzīvu dzīvnieku importu un tranzītu caur Kopienu, groza Direktīvas 90/426/EEK un 92/65/EEK un atceļ Direktīvu 72/462/EEK (1), un jo īpaši tās 3. panta 1. punktu un 7. punkta e) apakšpunktu,
tā kā:
(1)
Padomes 1979. gada 21. decembra Lēmuma 79/542/EEK, ar ko izveido trešo valstu vai trešo valstu daļu sarakstu un nosaka dzīvnieku un sabiedrības veselības un veterinārās sertifikācijas nosacījumus konkrētu dzīvu dzīvnieku un to svaigās gaļas ievedumiem Kopienā (2), I pielikuma 1. daļā noteikts to trešo valstu un trešo valstu daļu saraksts, no kurām dalībvalstīs ir atļauts ievest konkrētus dzīvus dzīvniekus.
(2)
Čīle ir pieprasījusi, lai Kopiena atļauj liellopu ievedumus no Čīles.
(3)
Epidemioloģiskā situācija Čīlē ir pieņemama, turklāt tā ir jau fiksēta attiecībā uz savvaļas dzīvniekiem, kas nav cūku dzimtas dzīvnieki. Tādēļ Čīle ir jāiekļauj to valstu sarakstā, no kurām atļauj liellopu ievedumus Kopienā.
(4)
Tādēļ attiecīgi jāgroza Lēmums 79/542/EEK.
(5)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 79/542/EK I pielikuma 1. daļu aizstāj ar šā lēmuma pielikumu.
2. pants
Šo lēmumu piemēro no 2006. gada 21. aprīļa.
3. pants
Šis lēmums ir adresēts dalībvalstīm.
Briselē, 2006. gada 18. aprīlī

Labels: 0
3
18
6